Likatsin 5 (Art. 5) Nilá ti mamakgxtekgekán nemá yaj taskujut litanutit, pustan usu taskujut nemá matlaní, kaj wa talimakanajlit. Xalitlawat ja'é kalikstu tlan naliwankán la wan talakkaxtlawat tamakgatanksat, akxni kalakatakinikán ixlakgchanatkán atunú ti, usu xlakata talakkaxtlawat xalimapakgsinat, akxni wankán latá wi nak tapakgsin akxni kakgsanikán ixlakgchanatkán tachixkuwit. Nilá ti makglhtikán xatakgantaxtun ixtaskujut, taskiní xatalakkaxtlawat putsaná.
Tapakgsín nalakkaxtlawá akgatunu lakatunu Pulatamatni, neje amá litanut nemá maklakaskín lilakgapalan takgalhtawakga xlakata tlan skujkán, latá tu taskiní litlawat xlakata tlan makgamakglhtinankán xawá mapakgsinanín nemá natamaxtú.|Nilá ti limawakakán natlawá taskujut liktsu akxni ni'itxtapálh xokgonikán, xawá akxni xla niliwakg xtapuwán, watayá akxni taskujut matlaní litapatit nemá walinít putsaná nemá natatokgokgé latá wi nak litapitsin I chu II xla likatsin 123.|La nak tamatlanit xakakapulhuwa, watiyá natlawakán xalimakgantaxtit, latá talhkawalin nak tapakgsin, xla litálatni xawá lhkawalinanín, nachuná ixtaskujutkán makgatanksananín, xawá xatalhkayawan kakapulhuwa xakatatanksni usu nixakatatanksni. Ixtaskujutkán talhkayawán xawá tatsokgwalin natakgalhí limakgantaxtit xawá nilixokgot kaj wa nakaxokgokán amá nemá nakatlawakán xalitanut latá liwi ja'é limapakgsin nemá tatalakxtumí. Tamatlanit xatalitanut nemá xalakakapulhuwa nakgantaxtú chu naxokgokgán latá liwi nak tapakgsin xawá nemá kamaxtukanít nemá ja'e lichiwinán.|Pulatamat nilá mastá talakaskín natlawakán talakkaxlan nemá putsá limaktí chu xatatsankgán ixtalikstu tachixkuwit tu amá xlakata.|Nachuná nilá tlawakán talakkaxlán, amá nitachixkuwit nalakkaxlá ixlitamakxtukán osu ixli'antakit, usu kalakgmakgalh lakgtsú kilhtamaku usu xlipán naliskuja xla litanut, limakáskujni usu tastanat talakkaxlan.|Xla taskujut watá tlan natalimakgantaxtí mastá tu matlaní latá lilakkaxlakanít nemá lhkawalí tapakgsin, nilá nalimawaká latá akgtúm kata akxni makgstantlawá chalhkatná, chu nilá nalitawaká, nikxni, xalitamakxtukan xalimakgatsankgan osu limakti wi nemá lakgchanat xatalakkaxtlawan lilatamat osu tachixkuwit.|Akxni nimakgantaxtukán talakkaxlan nemá xlakata chalhkatná, watiyá liyawakán ja'é watiyá tu liyawaka, nachuná nikxni natlawanikán xatamakgalhjún nak ixlakata.